作者:張說
標題:東都酺宴四首
內容:重華升寶曆，軒帝眇閒居。政成天子孝，俗返上皇初。忘味因觀樂，歡心寄合酺。自憐疲馬意，戀戀主恩餘。朱城塵曀滅，翠幕景情開。震震靈鼉起，翔翔舞鳳來。雕盤裝草樹，綺乘結樓臺。共喜光華日，酣歌捧玉杯。曉月調金闕，朝暾對玉盤。爭馳群鳥散，鬥伎百花團。遇聖人知幸，承恩物自歡。洛橋將舉燭，醉舞拂歸鞍。愷宴惟今席，餘歡殊未窮。入雲歌嫋嫋，向日伎叢叢。駛管催酣興，留關待曲終。長安若為樂，應與萬方同。